ইউটিউব ক্রিয়েটার অ্যাওয়ার্ড
ইউটিউব ক্রিয়েটার অ্যাওয়ার্ড যা সাধারণত ইউটিউব প্লে বাটন বা ইউটিউব ফলক হিসেবে পরিচিত, ইউটিউবের কিছু উপহারের সমষ্টি, যা এর সর্বাধিক জনপ্রিয় চ্যানেলগুলোকে স্বীকৃতিস্বরুপ প্রদান করা হয়। পুরস্কারগুলো একটি চ্যানেলের গ্রাহকসংখ্যা ভিত্তিক হলেও, এক্ষেত্রে একমাত্র ইউটিউবের নিজস্ব বিবেচনা প্রয়োগ করা হয়। পুরস্কার প্রদানের পূর্বে চ্যানেলটি ইউটিউব সম্প্রদায়ের নির্দেশিকাগুলি অনুসরণ করছে কিনা তা নিশ্চিত করার জন্য প্রতিটি চ্যানেল পরীক্ষা-নিরীক্ষা করা হয়। কোন চ্যানেলকে ক্রিয়েটর অ্যাওয়ার্ড প্রদান থেকে বিরত থাকার সম্পূর্ণ অধিকার ইউটিউবের রয়েছে, যা ইতোপূর্বে লোমহর্ষক ও চরম রাজনৈতিক বিষয়বস্তুযুক্ত চ্যানেলের ক্ষেত্রে প্রয়োগ করা হয়েছে।